題潛山
作者：孫僅
朝代：宋

paragraphs: 勢參吳楚分，作鎮向同安。
地勝塵寰隔，天深洞府寬。
位將衡嶽敵，根與霍山盤。
塵見千年白，霞生萬仞丹。
崖秋爭峭拔，峰霽間巑岏。
日轉香爐煖，風生玉照寒。
石棲平郡堞，天柱倚雲端。
絕頂人遊少，高空鳥度難。
風雷生別壑，星斗繞層巒。
寒暑巖間異，方隅嶺際觀。
爲霖同海內，倒影壓平阡。
砂印猿蹤跡，池飄鶴羽翰。
烟蘿交密蔭，瀑布落飛端。
磴道莓苔滑，松根霹靂乾。
石奇疑虎伏，湫險認龍蟠。
勝好當春賞，幽宜带雪看。
氣蒸茶蕊嫩，香老菊花殘。
青擢凌霄幹，紅垂受露蘭。
禪鄰祖師塔，仙接左慈壇。
幾客歌維嶽，何人詠考槃。
元宗曾立廟，武帝亦鳴鸞。
聖代從何極，靈祠輯未闌。
青詞馳長吏，法服降中官。
千古圖經裏，高名定不刊。